A BIZOTTSÁG HATÁROZATA
(2009. május 28.)
a 76/769/EGK tanácsi irányelv I. mellékletének a műszaki fejlődéshez való hozzáigazítása céljából, a lámpaolajok és a grillgyújtó folyadékok forgalomba hozatalának és felhasználásának korlátozásai tekintetében történő módosításáról
(az értesítés a C(2009) 4020. számú dokumentummal történt)
(EGT-vonatkozású szöveg)
(2009/424/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelvre (1) és különösen annak 2a. cikkére,
mivel:
(1)
2000. július 1. óta a 76/769/EGK irányelv korlátozza azon színezett és illatosított olajok fogyasztóknak történő értékesítését, amelyek címkézésén az R65 figyelmeztető mondat szerepel, mivel ezen olajok díszlámpákban való használata aspirációs veszélyekkel jár.
(2)
A veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (2) és a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelv (3) előírja ugyan, hogy a grillgyújtó folyadékokat és lámpaolajokat tartalmazó, R65 jelzésű csomagolóeszközöket gyermekbiztos zárással kell ellátni, ennek ellenére még mindig adódnak balesetek a csomagolóeszközök nem megfelelő lezárásából vagy abból, hogy az anyagot az eredetileg nagy csomagolóeszközből kisebb, gyermekbiztos zárás nélkülibe töltötték át.
(3)
A nemzeti hatóságok által szolgáltatott adatok alapján egyértelművé vált, hogy az R65 címkével ellátott, nem illatosított és nem színezett lámpaolajok és grillgyújtó folyadékok kockázatot jelentenek az emberi egészségre - különösen a kisgyermekek egészségére -, mivel szájon át a szervezetbe jutva légzési zavarokat és légúti rendellenességeket okoznak.
(4)
Emiatt szigorítani szükséges a díszlámpákban használt lámpaolajokra vonatkozó jelenlegi előírásokat, és biztosítani kell a lakosság számára grillgyújtó folyadékként értékesített anyagok és keverékek megfelelő címkézését.
(5)
A kisgyermekek szervezetébe szájon át történő véletlenszerű bejutás minimálisra csökkentése érdekében olyan csomagolási előírásokat kell bevezetni, amelyek segítségével a lámpaolajok és grillgyújtó folyadékok kevésbé vonzzák a gyermekeket vagy kisebb valószínűséggel keltik fel érdeklődésüket, másrészt elkerülhetővé teszik, hogy tévedésből italnak nézzék e termékeket. A csomagolóeszköz méretét szintén korlátozni kell annak érdekében, hogy az eredetiből kisebb, gyermekbiztos zárás vagy megfelelő címkézés nélküli csomagolóeszközbe való áttöltéshez kapcsolódó balesetek számát minimálisra lehessen csökkenteni.
(6)
2002 szeptemberében került elfogadásra egy európai szabvány a biztonságos díszlámpák tervezéséről abból a célból, hogy minimálisra csökkenjen annak lehetősége, hogy kisgyermekek hozzáférjenek a dísz olajlámpákban (EN 14059) használt olajokhoz. E szabvány az általános termékbiztonságról szóló, 2001. december 3-i 2001/95/EK európai parlamenti és tanácsi irányelvnek (4) való megfelelésből indul ki. Erősíteni kell a fogyasztóvédelmet az e szabványnak való megfelelés előírásával.
(7)
E határozatnak a forgalomba hozatalra és a felhasználásra vonatkozó korlátozásai figyelembe veszik a tudomány jelenlegi állását a biztonságosabb alternatívákkal kapcsolatban. A tagállamoknak rendszeresen jelentést kell tenniük a Bizottságnak az alternatívák fejlődéséről, az Európai Vegyianyag-ügynökség által végzendő felülvizsgálat megkönnyítése céljából. Az Ügynökségnek a gyermekek biztonságának védelmét célzó, javasolt intézkedések hatékonysága alapján meg kell vizsgálnia, hogy szükség van-e kiegészítő intézkedések elfogadására és a grillgyújtó folyadékok, illetve díszlámpa-üzemanyag használatának tilalmára. Ennek céljából az Ügynökség figyelembe veszi a vegyi anyagok regisztrálásáról, értékeléséről, engedélyezéséről és korlátozásáról (REACH) szóló, 2006. december 18-i 1907/2006/EK európai parlamenti és tanácsi rendelet (5) XV. mellékletében szereplő előírásokat.
(8)
A 76/768/EGK, a 88/378/EGK, az 1999/13/EK tanácsi irányelvnek és a 2000/53/EK, a 2002/96/EK és 2004/42/EK európai parlamenti és tanácsi irányelvnek az anyagok és keverékek osztályozásáról, címkézéséről és csomagolásáról szóló 1272/2008/EK rendelethez való hozzáigazítása céljából történő módosításáról szóló, 2008. december 16-i 2008/112/EK európai parlamenti és tanácsi irányelv (6) a 2010. december 1-jét követően a Közösségben forgalomba kerülő veszélyes anyagok gyártóira ró kötelezettségeket. Az e határozatban megállapított, a címkézésre és csomagolásra vonatkozó kiegészítő előírások végrehajtásának megkönnyítése érdekében az említett határidőt kell előírni azon gyártók esetében is, amelyek lámpaolajat és grillgyújtó folyadékokat hoznak forgalomba a Közösségben. Ezenkívül a 2008/112/EK irányelvben előírt új figyelmeztető mondatot (H304) kell alkalmazni.
(9)
Az 1907/2006/EK rendelet 2009. június 1-jei hatállyal hatályon kívül helyezi a 76/769/EGK irányelvet és annak helyébe lép. Az említett rendelet XVII. melléklete a 76/769/EGK irányelv I. mellékletének helyébe lép. A 76/769/EGK irányelv szerint elfogadott korlátozások módosítását ezért fel kell venni az 1907/2006/EK rendelet XVII. mellékletébe.
(10)
A 76/769/EGK irányelvet ezért ennek megfelelően módosítani kell.
(11)
Az e határozatban előírt intézkedések összhangban vannak a veszélyes anyagok és készítmények kereskedelme technikai akadályainak felszámolását célzó irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT A HATÁROZATOT:
1. cikk
A 76/769/EGK irányelv I. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2009. május 28-án.